**Előterjesztés**

**Nick község Önkormányzatának 2020. évi költségvetéséhez**

***Tisztelt Képviselő- testület!***

Nick Község Önkormányzatának költségvetése a Magyarország 2020. évi központi költségvetéséről szóló 2019. évi LXXI. törvényen, az Államháztartásról szóló törvényen, annak végrehajtásáról szóló kormányrendeleten alapul, továbbá figyelembe vettük, a Képviselő-testület által, 2020. január 28-án tárgyalt költségvetés első olvasatát.

A költségvetési tervezet tartalmazza mindazon előirányzatokat, rovatokat bevételi és kiadási csoportonként, amelyeket a jogszabályok előírnak, valamint azokat a nem kötelező feladatokat, amelyeket a Képviselő-testület felvállalt.

**A költségvetést meghatározó alapelvek, keretek**

* Gazdálkodásunk pénzügyi kereteit részben az állami feladattámogatási rendszer, részben adóbevételeink nagysága, az EU-s és hazai projektek pályázati támogatása, továbbá az előző években képződött maradvány határozza meg.
* Önként vállalt feladat a költségvetésben akkor tervezhető, ha annak pénzügyi fedezete az önkormányzat saját bevételéből megteremthető. Az önként vállalt feladat kiadásainak finanszírozása a kötelező önkormányzati feladat ellátását nem veszélyeztetheti.
* A gazdálkodás során folyamatosan ügyelni kell a bevételek és kiadások egyensúlyára, az önkormányzat valamennyi területén racionális, hatékony, eredményes gazdálkodást kell folytatni.
* Törekedni kell a tervezett bevételek teljes körű beszedésére és az esetleges új bevételi források (lehetőségek) felkutatására.

**BEVÉTELEK**

**Az önkormányzat összesített bevételei az alábbi kiemelt előirányzatok szerint kerülnek tervezésre**

|  |  |
| --- | --- |
| Kiemelt bevételi előirányzatok | 2020. évieredeti előirányzat |
| összege | Bevételi forrás %-a az összes bevételhez viszonyítva |
| Önkormányzatok működési támogatásai (állami támogatás) | 21.812 | 13,8 |
| Működési célú államháztartáson belüli szervektől átvett bevétel | 3.193 | 2,0 |
| Működési bevétel | 2.897 | 1,9 |
| Közhatalmi bevételek (helyi adók, gépjárműadó, pótlék) | 14.750 | 9,3 |
| Felhalmozási bevételek | 63.661 | 40,3 |
| Kölcsönök visszatérülése | 1.541 | 1,0 |
| Finanszírozási bevételek (előző évi maradvány igénybevétele) | 50.000 | 31,7 |
| **Összes bevétel:** | **157.854** | **100 %** |

**A bevételek részletes adatait a rendelet 1., 3-5. számú melléklete tartalmazza.**

A helyi önkormányzatok kötelező, törvényben meghatározott feladatai ellátásával kapcsolatos működési kiadásainak fedezetét az Országgyűlés a feladatfinanszírozás rendszerén keresztül, feladatalapú támogatással biztosítja. A feladatalapú támogatás kizárólag a kötelező feladatellátásra fordítható, amelyekre 21.812 ezer Ft-ot kapunk

Az intézményi működési bevételek között szerepel terembérlet, közterület használati díj, szociális étkeztetés térítési díja, továbbszámlázott rezsi költségek.

Tulajdonosi bevételek összege 1.947 ezer Ft, mely a VASIVÍZ ZRt-nél keletkező víz és csatorna használat üzemeltetési bevételéből származik.

A költségvetési bevételek jelentős részét képezik a helyi adó bevételek. Iparűzési adó bevételünk 2019-ban nagyon kedvezően alakult, így ezen a rovaton 11.300 e Ft bevételt tervezünk. A többi adónkat az előző évi teljesítéshez igazítjuk. A gépjárműadó ebben az évben is megosztásra kerül 60-40% arányban, helyben maradó részeként 1600 ezer Ft-ot tervezünk. Kommunális adóra tervezett összeg 1400 ezer Ft. Építményadóra 400 ezer Ft-ot tervezhetünk. Talajterhelési díj várható összege 50 ezer Ft.

A maradvány összege a bevételek és kiadások különbözete, ennek becsült összege 50.000 ezer Ft, amely azért ilyen magas, mert év végén három nyertes Magyar Falu Program támogatását számlánkra utalták. A maradvány a zárszámadás elkészítésekor válik pontossá.

**Kiadások**

A költségvetés tervezésekor az erőforrásokat minden területen az önkormányzati kötelező alapfeladatok ellátására kell koncentrálni, tehát a tartós bevételi források nagyságrendjéhez kell igazítani a kötelező feladatok ellátását és a fennmaradó maradvány mértékére figyelemmel lehet dönteni az önként vállalt feladatok köréről és pénzügyi forrásáról.

**A működési költségvetési kiadásokat kiemelt előirányzatok szerint a következők szerint tervezzük:**

|  |  |
| --- | --- |
| Főbb kiadási előirányzat csoportok | 2020. évieredeti előirányzat |
| összege | Kiadási %-a az összes kiadáshoz viszonyítva |
| Személyi juttatások | 16.962 | 37,7 |
| Munkaadókat terhelő járulékok  | 2.910 | 7,9 |
| Dologi kiadások | 15.195  | 30,9 |
| Ellátottak pénzbeli juttatása  | 800 | 2,5 |
| Egyéb működési célú kiadások | 4.690 | 21,0 |
| * ebből tartalékok
 | 703 |  |
| **Összes működési kiadás** | **40.557** | **100 %** |

A *személyi juttatások* számításánál a megemelkedett bérrel terveztünk, amely 161.000 Ft, illetve 210.600 Ft. Ennek hatására több bérköltséggel kell számolnunk a tavalyi évhez képest. A munkáltatói járulék mértéke 2019. július 1-jétől 2,0 %-kal csökkent, ez továbbra is 17,5 %. Létszámunk a következőképpen alakul: 1 fő 6 órás takarító, 1 fő falugondnok, a házi segítségnyújtás területén továbbra is 1 fő szakképzett foglalkoztatott látja el a feladatokat napi 4 órában. Ugyanez a személy végzi 4 órában a közművelődési feladatok szervezését is. Januártól megbízási díjjal könyvtárost foglalkoztatunk. 2020. február 28-ig 3 fő közfoglalkoztatottunk van, de ha lehetőség lesz rá, továbbra is szeretnénk alkalmazni őket.

A *béren kívüli juttatások* között a SZÉP-Kártya továbbra is kedvezményesen adózó juttatás marad, 32,5 százalékos adóterhe (15% SZJA + 17,5% SZOCHO) jóval a bérként adózó juttatásoké alatt marad.

Az idei évtől a *kirendeltség működési költségei* már nem a Répcelaki KözösÖnkormányzati Hivatalköltségvetésébe olvadnak bele, hanem a nicki költségvetés dologi kiadásai között jelennek meg, amelyek éves szinten kb. 1.300 ezer Ft-ot tesznek ki.

A dologi kiadások jövő évi tervezésénél is a bázis év teljesítési adatai az irányadók, figyelembevéve az évközi változások költségekre gyakorolt hatásait.

Az ellátottak pénzbeli juttatásai jogcímen tervezett kiadásokat (a szociális rendelet alapján adott támogatások) szintén a bázis év várható teljesítési adatainak a figyelembevételével tervezzük.

Államháztartáson belüli működési célú támogatásaink összege 3.587 ezer Ft, amelynek részletezését az előterjesztés 6. melléklete tartalmazza.

Civil szervezeteket a tavalyihoz hasonlóan, 400 ezer Ft erejéig tudjuk támogatni.

Fejlesztési kiadásaink között szerepel a **Répcelak és térsége ivóvízminőség-javító** **program** Nickre jutó költsége, ami a vállalkozási szerződés szerint bruttó 56.661 ezer Ft. Ez a beruházás önerőt nem igényel, a bevételeink között is ugyanennyi összeggel szerepel a támogatás.

2019. III. negyedévben a **Magyar Falu Program** keretében több pályázat is meghirdetésre került, amelyek közül 3 nyertes projekt került ki:

- Orvosi eszközök beszerzésére, illetve az orvosi rendelő felújítására 8.365 e Ft-ot,

- Útfelújításra 29.999 e Ft-ot,

- Falugondnoki szolgálathoz gépjármű beszerzésére 14.994 e Ft-ot

nyertünk. Valamennyi pályázat 100 %-os támogatottságú, önerőt nem igényel.

Ezenkívül saját forrásból tervezünk egy **játszótér kialakítását** 2.200 ezer Ft összegben, továbbá szükséges néhány bútor cseréje a Kirendeltségben, erre a célra 300 ezer Ft-ot irányoztunk elő. Valamint az orvosi rendelő és a beltéri utak felújításának műszaki ellenőrzése 100 ezer Ft-ba kerül, amelyet a pályázatok nem finanszíroznak.

Általános tartalékunk összege 703 e Ft, amely a biztonságos gazdálkodás egyik fontos garanciájaként az év közben jelentkező, nem tervezhető feladatok gyors megvalósítását teszi lehetővé, valamint az esetlegesen elmaradó bevételek pótlására is szolgál.

**A felhalmozási kiadásokat kiemelt előirányzatok szerint a következők szerint tervezzük:**

|  |  |
| --- | --- |
| Főbb kiadási előirányzat csoportok | 2020. évieredeti előirányzat |
| összege | Kiadási forrás %-a az összes kiadáshoz viszonyítva |
| Intézményi beruházások | 76.063 | 65,3 |
| Felújítások | 38.173 | 32,8 |
| Egyéb felhalmozási kiadások | 2.088 | 1,8 |
| Lakásszerzési támogatás kölcsöne | 100 | 0,1 |
| **Összes felhalmozási kiadás** | **116.424** | **100 %** |

Az államháztartási törvény előírásainak megfelelően az előterjesztés mellékleteként tájékoztatásul csatoljuk az önkormányzat költségvetési mérlegét, közgazdasági tagolásban, előirányzat-felhasználási ütemtervét, a közvetett támogatásokat, illetve a Stabilitási tv. szerint a költségvetési évet követő három év tervezett saját bevételi előirányzatainak keretszámait. (Előterjesztés 1-6. melléklete)

Többéves kihatással járó döntéseink nincsenek, ezért ezek bemutatására szolgáló mellékletünk nincs.

2020. évre Önkormányzatunk a Stabilitási tv. 3. § (1) bekezdése szerinti adósságot keletkeztető fejlesztési célt nem tervez.

Kérem a tisztelt képviselő-testületet, hogy az előterjesztés alapján a költségvetést szíveskedjen megtárgyalni és elfogadni.

Nick, 2020. február 13.

Csorba József

polgármester